Warm Hug Ladies Hoodie - TELF Promotional Products
Home / Clothing / Jumpers & Hoodies / Warm Hug Ladies Hoodie
Warm Hug Ladies Hoodie
SKU: WS-FL08 Category: Jumpers & Hoodies Tags: Corporate Uniforms, Promotional Products
Be the first to review “Warm Hug Ladies Hoodie” Cancel reply Jaco Jacobs (1980–) | LitNet
Jaco Jacobs (1980–)
Erika Terblanche ATKV|LitNet-Skrywersalbum 2017-09-20
Sêgoed van Jaco Jacobs
"Ongeag ’n mens se ouderdom is dit fantasties om anders na die wêreld te kyk. Met elke boek wat ’n mens lees, word jou wêreld groter." (Volksblad, 14 November 2011)
"Die toekoms van die Afrikaanse boek hang in die eerste plek daarvan af of daar voortdurend boeke sal verskyn wat Afrikaanse mense wil lees. As skrywer probeer ek nie te ver vooruit kyk nie – ek doen bloot my bes om boeke te skryf wat jong lesers hopelik sal oortuig dat dit die moeite werd is om in Afrikaans te lees." (Aan Naomi Meyer op LitNet)
Raad aan jong skrywers: "Die heel belangrikste raad vir enige skrywer is: lees, lees, lees. Veral as jy nog jonk is. Hoe meer ’n mens lees, hoe meer besef jy van watter soort boeke jy hou en wáárom jy daarvan hou, en ook watter soort boeke jy verpes en wáárom jy dit verpes. En dit is hoe jy ’n skrywer word." (LitNet)
Nog raad: "Dink vars, jonk en kreatief. Die lekkerte van skryf vir hierdie ouderdomsgroep is dat jy hope pret kan hê. Eksperimenteer met nuwe idees, en vermy stofgetrapte idees. Uitgewers soek deesdae kreatiewe, nuwe stemme wat in voeling is met die teikenmark se behoeftes en wat regtig iets nuuts tot die genre kan bydra." (Die Burger, 6 September 2008)
Sy inspirasie: "Storie-idees is oral rondom jou – ’n mens moet net jou oë en ore oophou. Die meeste van my stories is geïnspireer deur doodgewone, alledaagse dinge wat ek teëgekom het. Ek werk op die oomblik aan ’n tienerboek waarvan die 'vonk' een middag in ’n gastehuiskamer in die Kaap ontstaan het terwyl ek en medeskrywer Fanie Viljoen op ’n bemarkingstoer was. En dit was niks 'wow' nie – ek het bloot by die gastehuiskamer se venster uitgestaar en ’n boom gesien wat my aandag getrek het!" (LitNet)
Wat is die moeilikste soort boek om te skryf: ’n kinderverhaal of ’n tienerboek? "Elkeen het sy eie uitdagings, maar vir my is ’n tienerboek moeiliker. Ek het ’n baie kort aandagspan, daarom verloor ek baie vinnig moed met ’n langer manuskrip. Ek het ’n hele paar onvoltooide tienerboeke op my hardeskyf – bloot omdat my asem opgeraak het tydens die skryfproses." (LitNet)
Voel skryf nou al vir hom soos ’n werk of is dit nog steeds net ’n stokperdjie? "Dis seker ’n eenvoudige vraag, maar om een of ander rede weet ek nie regtig nie. Ek twyfel of skryf ooit regtig vir my 'net ’n stokperdjie' was. Selfs op skool was dit vir my iets meer as net ’n tydverdryf. Maar dit voel ook nie regtig soos ’n werk nie, want ek wil dit graag vir die res van my lewe doen. (En ek wil beslis nie die res van my lewe werk nie!) Miskien is dit nie ’n stokperdjie óf ’n werk nie, maar ’n leefwyse. (Hoe’s daai vir ’n lekker vet cliché!)" (LitNet)
Oor die tekort aan boeke vir tieners: "Ons (LAPA) ontvang manuskripte van voornemende jeugboekskrywers wat heel duidelik nie kinder- en jeugboeke lees nie. As jy nie genoeg in kinderboeke belangstel nie, waarom die moeite doen om een te probeer skryf? Kinderboeke is nie bloot ’n lekker maklike 'vingeroefening' vir ’n skrywer wat hoop om eendag die Groot Afrikaanse Roman te skryf nie. Die suksesvolste kinderboekskrywers is mense wat ’n lewendige, opregte belangstelling het in kinders se leefwêreld en hul boeke, en wat die talent het om daardie belangstelling deur hul stories uit te leef." (Rapport, 30 April 2006)
Waar kry hy sy idees vandaan? "Oral, in koffiewinkels, inkoopsentrums, restaurante. Dis ongelooflik om in ’n koffiewinkel te sit en te luister waaroor mense praat, veral oor ’n selfoon. Mens moet oplettend wees en bewus wees van wat om jou aangaan. Jy kan maar sê ek het ’n ongeneesbare nuuskierigheid." (Kakkerlak, Herfs 2005)
Wat is vir hom die definisie van hip en cool? "Dis eenvoudig, dis nie ’n moeilike issue nie. Mens kry cool mense en jy kry wannabe's. Cool is nie iets wat jy koop of dra of sê nie. Cool is mense wat gemaklik is met hulself, wat weet wie en wat hulle is, en niks anders probeer wees nie. Punt." (De Kat, Lente 2004)
Oor die gebruik van Engelse woorde in Afrikaanse stories: "Ek probeer so korrek moontlik skryf, maar jy moet realisties wees. Jy moet skryf soos die jeug praat. Ek glo jong lesers kan onderskei tussen regte Afrikaans en die 'slang' wat jy in dialoog gebruik. Ek gebruik Engels in my verhale en selfs in die titels. Ek sal aanhou om dit te gebruik, veral in dialoog. Wanneer ek ’n vertellerfiguur in die verhaal gebruik, skryf en egter in suiwer Afrikaans." (Kakkerlak, Herfs 2005)
Oor die bedreiging van Afrikaans: "Ek dink nie die taal is bedreig nie, geensins nie. Daar is egter iets wat my pla en dit is die nuwe neiging dat Afrikaanse ouers hulle kinders deesdae na Engelse skole stuur. Daardeur kan hulle Afrikaans as taal dalk benadeel." (Kakkerlak, Herfs 2005)
What makes you sit down to write every time? "When a mother comes to me and says that her child never read before, and now he reads right through the night. It's not about seeing my name in print. It's rather that something which I spent hours on, will be read and enjoyed by a child somewhere. If a child reads my book and has a giggle or two, I'm happy." (My week, 7 Februarie 2008)
"Al dink baie mense so, sit skrywers nie in solderkamertjies en skryf wanneer hulle bevliegings kry nie. Daar is niks romanties aan skryf nie. ’n Mens moet die hele tyd die SSOS-beginsel toepas ... Sit-Sitvlak-Op-Stoel en werk!" (Sarie, 22 Augustus 2001)
"Ek het geen begeerte om ’n volwasse roman te skryf nie. Die kinder- en jeugmark is baie opwindender. Die stories beweeg vinnig, dis snaaks en die voorblaaie is mooi. Die tienermark kry ook die afgelope tyd oor die wêreld heen die meeste aandag. Dink net aan die tienerflieks en debatte oor tieners en hul leesstof." (Volksblad, 2 Julie 2014)
Sy boodskap aan tieners: "BBB. Betoog teen boring boeke. Daar is wonderlike boeke op die mark, ook in Afrikaans, so dis nie nodig om ’n boek te lees wat jou morsdood verveel nie. Lees gaan jou nie gewilder, fikser, ouliker of mooier maak nie, maar dit kan ’n klomp pret wees as jy die regte boeke in die hande kry!" (Taalgenoot, Januarie 2004)
Waarom skryf hy? "Omdat ek nie anders kan nie, vermoed ek. Dit klink nou vir my eie ore na ’n vreeslike aanstellerige antwoord, maar ek het pas ’n drie weke lange blaaskans agter die rug waartydens ek doelbewus nie ’n enkele woord geskryf het nie, en die laaste week of so kla my vrou dat ek buierig en befoeterd is. En ek wéét voor my siel dis omdat ek nie met iets kreatief besig is nie." (Aan Naomi Meyer op LitNet)
Salomon Jacobus Jacobs is op 22 Februarie 1980 op Carnarvon, ’n klein dorpie in die Karoo, gebore. Hy het een suster.
Sy pa het in die koöperasie op Carnarvon gewerk en smiddae na skool is hy na sy pa toe. Die biblioteek was regoor die koöperasie en dit is waar hy sy liefde vir lees kon uitleef.
Jaco vertel aan Kaapse Bibliotekaris (September/Oktober 2003) dat ’n biblioteek vir hom van jongs af ’n magiese plek was. "Op die klein Karoodorpie waar ek grootgeword het, Carnarvon, was dit boonop een van die enigste plekke waar ’n kind iets kon vind om homself te vermaak.
"Ek het van kleins af grootgeword met boeke en veral my ma het baie gelees en my en my suster gereeld biblioteek toe gevat. Toe ek eers in graad twee self die wonder van die biblioteek ontdek, kon niks my daar weghou nie – nie eens die kwaai tannie wat op daardie stadium bibliotekaresse was nie!
"My boekverslawing het later so erg geword dat ek drie keer op ’n dag gaan boeke uitneem het. (Die einste kwaai bibliotekaresse het my toe verplig om dikker boeke met minder prente te begin uitneem.)"
Jaco het aan die einde van graad 3 (standerd 1) sy eerste Stephen King-boek deurgelees. Die bibliotekaresse het gesê hy mag dit nie lees nie, maar toe sien hy sy ma het dit op haar boekrak en het hy dit aangepak "danksy absolute vasberadenheid, hardkoppigheid en ’n baie dik woordeboek," vertel hy aan Naomi Bruwer op LitNet.
Hy het sy hele skoolloopbaan aan die Hoërskool Carnarvon deurgebring en was in 1998 in matriek hoofseun van die skool. (Hy vertel dat hulle net 14 leerders in matriek was.)
Hy het grootgeword op stories, sê hy aan Anita de Kock (Kakkerlak, Herfs 2005). Daar was die stories wat sy oupa vertel het en wat hom gefassineer het, al het hy geweet dat die meeste daarvan liegstories was. En dan was daar ook Handjievol, sy bruin kinderoppasser wat gehelp het om vir hom "die magiese wêreld van stories en sprokies te ontsluit," vertel hy aan Elsabe Pepler (De Kat, Lente 2004). "Nogal met behulp van Superman-strokiesprente wat ek in Pa se dorpswinkel afgekerm het."
Aan Anita de Kock vertel hy ook meer oor Handjievol: "Sy het die vermoë gehad om my op die wonderlikste en mees fantastiese verbeeldingsvlugte te neem. Ek het ná haar dood eers uitgevind dat sy nie kon lees nie. Dit was vir my ’n geweldige skok. Sy het na die prentjies gekyk en dan met hierdie ongelooflike stories vorendag gekom."
Toe Jaco in graad 10 was, het hy sterk daaraan begin dink om ’n loopbaan as ’n skrywer te hê en het hy begin om kortverhale aan tydskrifte voor te lê. Sy eerste kortverhaal wat hy aan Huisgenoot gestuur het, was getiteld "Die paddastoelplakkerskamp". Hy het dit op ’n stokou tikmasjien wat sy pa op ’n veiling gekoop het, getik, vertel hy aan Ruan Bruwer (Bloemnuus, 23 April 2015). Vir daardie kortverhaal het hy sy eerste, en ook nie die laaste nie, afkeurbrief gekry.
Maar dit het hom nie sy geesdrif laat verloor nie en hy het die een na die ander kortverhaal voorgelê. In sy matriekjaar wen hy ’n skryfkompetisie van die ATKV wat hom in staat stel om die Noordwes-Universiteit se jaarlikse herfsskool by te woon. Daar het François Bloemhof aan voornemende skrywers gesê dat tydskrifverhale ’n ekstra bron van inkomste kan wees.
Jaco vertel verder aan Ruan Bruwer: "Ek het dadelik na daardie herfsskool met nuutgevonde moed begin skryf. François, wat verhaleredakteur by Sarie was, het telkens opbouende kritiek op my kortverhale teruggestuur met ’n lys redes waarom hy die verhaal afkeur, maar altyd ’n sin of twee aan die einde om my te bemoedig. Hy het van een van my kortverhale gehou, hoewel my eerste poging van 1 500 na 750 woorde verwerk moes word."
“Nagskof”, wat gehandel het oor ’n vrou wat op ’n vampier verlief geraak het, het aan die einde van Jaco se matriekjaar verskyn. "François het my vriendelik verbied om ooit weer ’n tydskrifverhaal met ’n bonatuurlike tema te skryf! Maar dit was die eerste keer dat ek werklik besef het ek kan ’n bestaan uit letterkunde maak."
Hy het al terwyl hy op laerskool was, aan skryfkompetisies deelgeneem. Sy eerste gepubliseerde werk het dan ook verskyn in Inkvars, die skryfbundel van die Bloemfonteinse Skrywersvereniging (BSV). In graad 12 het hy die BSV se skryfwedstryd, asook die ATKV se kortverhaalwedstryd en hulle poësiewedstryd vir hoërskole gewen. In 1998 was hy die wenner van die Poortpryse vir prosa en poësie en was hy tweede in die drama-afdeling.
Zoë Salzwedel (op LitNet) wou by Jaco weet hoe hy begin skryf het en wat die impetus agter sy skryfwerk was. "My pa vertel dat ek kleintyd al my veel ouer niggies en neefs vermaak het met stories. Ek kan dit skaars glo, want ek was ’n baie skaam kind. Maar ek onthou wel dat ek baie vroeg al versot was op stories. Ek het eers teen die einde van my laerskooljare begin eksperimenteer met skryf. So deur my hoërskooljare het dit vir my ’n al hoe groter erns begin word – ek het baie gewroeg oor of ek goed genoeg is om ’n bestaan uit skryf te maak. Ek was waarskynlik nooit weer so ambisieus soos op hoërskool nie – ek het verbete aan al wat skryfkompetisie is, deelgeneem en elke moontlike skryfgeleentheid probeer benut. Ek wou régtig graag ’n skrywer word. As ek egter een ding moet uitsonder wat my aangemoedig het om daarmee vol te hou, was dit ’n afgetrede regter wat ek in matriek by ’n skryfskool ontmoet het. Hy het my eenkant toe geroep en vir my gesê ek moet asseblief nie ’n beroep volg wat my ongelukkig gaan maak nie. Hy het my vertel hy was tot met sy aftrede in die regsberoep en het dit elke dag gehaat. Hy wou eintlik skryf. Dit was vir my baie depressing."
Salzwedel pols Jaco oor hoe sy skoolmaats gereageer het op sy skrywery en of hulle hom nie as ’n nerd beskou het nie. Jaco het gelag en gesê dat sy maar vir hulle sou moes vra: "Ek was in ’n klein skooltjie in die Karoo, waar akademiese prestasies en prestasie op kultuurgebied dalk ietwat meer aandag gekry het as in party groter, sportmal skole, so dalk het dit gehelp om te verhoed dat ek dadelik in ’n ’nerd-boksie' geplaas en daar gelos is. Ek het aan dinge soos redenaars en debat en eisteddfods deelgeneem; ek was op die skoolkoerantredaksie en het in die skool se toneelstuk gespeel (én in matriek die teks geskryf). Ek wás sekerlik ’n nerd (en is dalk nog steeds!), maar gelukkig het ek genoeg great vriende gehad dat dit nie regtig saakgemaak het nie."
Gedurende sy matriekjaar het hy sy eerste storie aan Sarie verkoop en het daarna nog ongeveer 10 stories aan tydskrifte verkoop.
Ná skool (in 1999) is Jaco na die Universiteit van die Vrystaat (UV) in Bloemfontein waar hy die graad BA Kommunikasiekunde met lof verwerf het. Hy het die dekaansmedalje as beste voorgraadse student in die Fakulteit Geesteswetenskappe ontvang. In 2002 het hy sy honneursgraad in Afrikaans en Nederlands aan die UV voltooi. Hy het die UV-Studenteraadsprys ontvang en ook in 2001 die Beukesprys vir beste kreatiewe skryfwerk in die Departement Afrikaans en Nederlands.
Nadat hy sy universiteitsopleiding voltooi het, begin hy werk as redakteur van JIP, die jeugafdeling van Volksblad, asook as redakteur van Volksblad se boekeblad en as vertaler. Terwyl hy by Volksblad joernalis was, het Jaco in 2004 die Hennie van Deventer-trofee gewen. Die trofee word jaarliks aan ’n joernalis of fotograaf toegeken vir wie elke opdrag of uitgawe ’n uitdaging is om sy/haar beste te lewer.
In 2005 is hy aangestel as uitgewer van kinder- en jeugboeke by LAPA-uitgewers. By LAPA is Jaco veral betrokke by die ontwikkeling en uitgee van reeksboeke en ook keurder van kinder- en jeugmanuskripte. Dan bestee hy ook baie tyd aan die vertaling van oorsese boeke in Afrikaans wat by LAPA uitgegee word.
Jaco woon nog altyd in Bloemfontein, nou saam met sy vrou Elize en hulle twee dogtertjies, Mia en Emma, en twee honde. Baie mense wou al by hom weet hoekom hy nog in Bloemfontein bly, veral omdat hy vir LAPA werk wat in Pretoria gesetel is en hy enige plek in die land kan bly. Sy antwoord aan diesulkes is gewoonlik dat hy soms self nie weet nie. Maar dan dink hy weer: "As jy ’n 3 000 km lange vakansie-uitstappie agter die rug het, is daar min dinge so mooi soos om op ’n Sondagmiddag Bloemfontein se stil strate binne te ry. En ná ’n uitputtende week in Gauteng se geharwar is daar niks lekkerder as om op ’n Vrydagmiddag op die Bram Fischer-lughawe te land en sommer van die vliegtuig tot by die lughawegebou te stap nie.
"Hierdie net-net-stad van ons is ’n lekker plek om jou huis te maak. Hier's goeie skole, goeie hospitale, genoeg winkels – en genoeg rustigheid om nog behoorlik te kan asemhaal. So, hoekom bly ek in Bloemfontein?
"Die antwoord, is ek bevrees, gaan nie juis ’n toerismebrosjure haal nie. Want dis doodeenvoudig die plek waar ek en my hartsmense tuis voel, hierdie rustige, pretensielose stad in die middel van Suid-Afrika." (Bloemnuus, 19 Februarie 2015)
In 2011 is Jaco benoem vir die Bloemfonteiner van die Jaar-wedstryd van Ons Stad (die streekkoerant), die Mimosa-filmgroep en Absa.
Jaco het al in matriek begin skryf aan ’n manuskrip getiteld Pretpark, maar voor dit nog gepubliseer is, is sy eerste boek, Troetelgedrog, in die reeks Grillers & Goeters in 2001 by LAPA uitgegee.
Voordat Pretpark uiteindelik na ’n lang redigeringsproses in 2003 by Human & Rousseau verskyn het, het daar ook twee rugbyboeke uit Jaco se pen die lig gesien, naamlik Duskant die doodlyn en Rugbypret, wat albei in 2011 by LAPA gepubliseer is. En dit was die begin van een van die mees produktiewe en mees suksesvolle loopbane van ’n skrywer in die Afrikaanse kinderboekemark.
Oor hierdie eerste boeke uit Jaco se pen skryf Maritha Snyman (kundige op die gebied van kinder- en jeugboeke) dat hy die vermoë besit om "uit die leefwêreld van die kind te skryf. Kenmerkend van sy werk is sy natuurlike dialoog wat bekend op die hedendaagse jongeling se oor val sonder om geforseerd 'cool' te klink, sy goeie karaktertekening, spannende intriges en volhoubare spanningslyn, en beeldende en kreatiewe taalgebruik. Die sterk visuele aanslag van die werk sluit aan by die leefwêreld van die hedendaagse TV-kykende kind. (...) Die kindervriendelike uitleg en die swart-en-wit sketse van Nico Meyer verhoog die leesplesier van hierdie puik toevoeging tot die Afrikaanse jeugliteratuur." (Beeld, 19 Augustus 2002)
Baie skrywers skram weg daarvan om vir die jeug te skryf en Jaco erken teenoor Anita de Kock (Kakkerlak, Herfs 2005) dat enige skryfwerk moeilik is en so ook om vir kinders te skryf. "Die idee dat jeugverhale makliker is omdat dit korter is, is nie waar nie. Jy moet weet vir wie jy skryf en jy moet daardie lesers se aandag kan behou. Tieners hou van grilstories. Hulle kyk na X-files en is verslaaf aan gruwelprente. Met dié tipe stories kan jy jou verbeelding vrye teuels gee. Ek is mál oor spookstories. So dit is nie so moeilik om hierdie tipe verhale te skryf nie. Jy moet net gefokus bly."
Toekennings vir Jaco se skryfwerk het nie agterweë gebly nie. Vanaf 2004, toe hy sy eerste ATKV-kinderboektoekenning vir Liefde laat jou Rice Krispies anders proe (onder die skuilnaam Tania Brink) ingepalm het, was hy gereeld op die lys van pryswenners. Hy het nog 21 ATKV-kinderboektoekennings ontvang – ook onder sy ander skuilnaam, Lize Roux.
Liefde laat jou Rice Krispies anders proe (2003) was ’n opdragwerk en om in die kop van ’n tienermeisie te kom, het hy saam met sy suster die klerewinkels vir vroue in Bloemfontein ingevaar sodat hy kon leer van hipsters, tank tops, maskara en lip gloss. Vir Jaco was dit nogal ’n uitdaging om te bewys dat hy mans en manlik genoeg is om ’n liefdesverhaal vir tienermeisies te skryf. Hy het dit onder ’n vroulike skuilnaam geskryf omdat meisies onder die indruk verkeer dat mans nie liefdesverhale uit hulle perspektief kan skryf nie. Jaco was baie verbaas om te hoor dat Rice Krispies baie gewild is en by ’n seunskool voorgeskryf is.
Jao en Carina Diedericks-Hugo het in Taalgenoot van Januarie 2004 met mekaar gesels oor kinder- en jeugboeke en nog baie ander onderwerpe. Carina wou by Jaco weet wat hy meen die rol van skrywers is wanneer dit kom by die bemarking van kinder- en jeugboeke: "’n Skrywer het seker ’n keuse of hy ’n aktiewe rol in die bemarking van sy boeke wil speel. Sommige skrywers het gewoon nie die soort persoonlikheid om voor mense op te tree nie. Wat myself betref, hou ek daarvan om aktief by bemarking betrokke te wees. Uitgewers begin nuwe geleenthede raaksien vir die bemarking van jeugboeke, soos die skolebesoeke wat ons al die afgelope jaar saam met LAPA-uitgewers doen. Soos jy self weet, is dit ’n groot werk om skole te besoek, bokse vol boeke rond te dra, met maskers rond te hardloop en opvoerings te hou ... Maar daar is min dinge so lekker soos om te sien hoe vyfhonderd of ’n duisend kinders by ’n skool vasgenael sit en kyk na ’n vertoning oor boeke en na die tyd tou staan om die boeke te koop."
Met Verneukpan (2007), wat by Maskew Miller Longman gepubliseer is en waarvoor Jaco die uitgewery se letterkundeprys vir jeugromans gewen het, klim hy vierkantig binne-in die koppe van twee tieners wat elkeen om ’n ander rede van hulle ouerhuise en die situasies daar probeer ontvlug.
Die storie handel oor ’n road-trip wat twee tienerseuns onderneem in hulle laaste vakansie voor hulle matriek toe gaan. Hulle vat die pad na Verneukpan, waar ’n groot underground rave gehou gaan word. Hulle het op ’n webtuiste van die partytjie gelees. Op pad na Verneukpan ontmoet hulle nog ’n ou en sy meisie wat sonder vervoer op Williston sit. Allerhande goed gebeur dan op Verneukpan en die jongmense gaan "verneuk" of ontnugter van Verneukpan af weg.
Ook in 2007 (met ’n herdruk in 2011) word Suurlemoen!: ’n storie oor rock, liefde en ’n tuinkabouter gepubliseer. Dit vertel die verhaal van Tiaan en Zane wat ’n tweemanorkes het wat ander groepe se musiek speel. Een van hulle onderwysers vind uit van hulle band en moedig hulle aan om vir die Rumoer-kompetisie in te skryf. So word die band Suurlemoen! gevorm. Twee nuwe lede, Bongi en Liezl, word gewerf.
Ronnie Elliott, ’n leerling aan die Hoërskool Jan van Riebeeck, skryf in Die Burger van 21 Mei 2007 dat Jaco Jacobs nie probeer het om nog ’n "seks, sigarette en snuif-boek vir die jeug te skryf nie. Dit werk vir my. Ek wou die boek nie neersit nie. Die hoofstukke is baie kort en jy wil die hele tyd sien wat in die volgende hoofstuk gebeur." Die boek is al in baie skole voorgeskryf en in 2013 is meer as 60 000 kopieë verkoop.
Suurlemoen! was Jaco se 25ste boek en hy vertel in Die Burger (21 Mei 2007) dat hy lank met die idee in sy kop rondgeloop het om ’n storie te skryf oor ’n band en alles wat kan gebeur as ouens en meisies saam musiek maak. Hy self is gek oor musiek en hy het op skool altyd die begeerte gehad om ’n band te begin, maar hy kon nie sing of ’n instrument bespeel nie en het ook nie die nodige geduld gehad om te leer nie.
"My uitgewer het in ’n stadium voorgestel dat ek ’n tienerboek skryf wat 'iets anders' is, en dis waar die idee vir die Post-It-notas en foto's in die boek ontstaan het."
Oor die titel vertel hy dat hy kon onthou dat hulle op skool iets geleer het van ’n suurlemoen wat krag kan opwek: "Dit was altyd vir my fassinerend dat iets so doodgewoon soos ’n suurlemoen ’n gloeilamp kan laat brand. En daar en dan besluit ek 'Suurlemoen!' (met die uitroepteken) gaan die naam van die band – en die boek – wees."
Oor die tuinkabouter wat in die subtitel genoem word, sê Jaco dat hy eendag gelees het van ’n groep mense oorsee wat tuinkabouters wil verlos van hul "gevangenskap" in die tuin en in die bos wil loslaat. En dit, saam met die film Amélie, het hom op die idee gebring oor hoe ’n tuinkabouter ’n ou kan help om sy droommeisie te bekom.
Indien Jaco ooit in ’n band sou wees, sou hy harde musiek wou maak. "Dit lyk altyd so lekker as ouens op die verhoog bos gaan en kitare flenters slaan!"
Jaco het van vroeg af al storiereekse vir kinders geskryf en een van sy gewildstes is die Professor Fungus­-reeks. Die eerste storie in die reeks, Professor Fungus en die zombie-tamaties, is in 2012 gepubliseer. Oor die reeks vertel Jaco op LitNet aan Naomi Meyer dat hy graag ’n "lekker aweregse, avontuurbelaaide storiereeks vir laerskoolkinders wou skryf met wetenskap as vertrekpunt. Ek onthou ek het dae lank met die konsep gestoei, totdat ek met ’n idee vorendag gekom het: zombie-tamaties! Dis die soort lawwe idee wat my brein aan die brand skop. Ek het dadelik begin wonder wat sou gebeur as ’n eksperiment met groente en vrugte sou skeefloop. Die tagline wat dadelik in my kop gespring het, was: 'Eet jou groente ... voor hulle jóú eet.' Dis hoe Professor Fungus en die zombie-tamaties ontstaan het. Die reeks is ’n soort huldeblyk aan die wetenskapfiksieflieks waarmee ek grootgeword het. Lesers sal sien hoe ek soms knipoog na flieks soos Godzilla, RoboCop, Honey, I shrunk the kids, Back to the future en Jurassic Park."
Vir Jaco was een van die grootste uitdagings van so ’n reeks om elke keer ’n nuwe storie te skryf wat perfek binne die raamwerk van die reeks pas. "Die hoofkarakters en basiese storieraamwerk is reeds daar, maar dit maak nie die kreatiewe proses minder ingewikkeld nie – inteendeel."
Jaco meen dat die verhaallyn en die karakters die belangrikste elemente in die Professor Fungus-stories is. "Lesers van die reeks verwag ’n sterk, boeiende storie waarin die bekende karakters getrou aan hulleself optree, En die belangrike element is humor – terwyl ek skryf, hoop ek altyd dat die lesers hopelik ten minste op elke tweede bladsy iets sal kry om oor te giggel of te proes of te grinnik."
Nog ’n eerbewys het Jaco te beurt geval toe sy boek Oor ’n motorfiets, ’n zombiefliek en lang getalle wat deur elf gedeel kan word in 2014 opgeneem is op die langlys van skrywers in verskillende tale wat om die Found in Translation-prys sou meeding. Die Britse literêre agentskap Rights People wat kinderboeke wêreldwyd verteenwoordig, het die kompetisie ingestel om belowende internasionale fiksie wat nie oorspronklik in Engels verskyn het nie, vir kinders te vind. Die wenboeke sou deur vertalings en internasionale verteenwoordiging aan ’n breër gehoor bekend gestel word.
Jaco het aan Elretha Britz gesê dat as hy self moes gekies het, hy nie Oor ’n motorfiets sou gekies het nie, "seker omdat dit die boek is waaraan ek die hardste gewerk het. Ek kan darem sê dit is die snaaksste én hartseerste boek wat ek nóg geskryf het" (Volksblad, 2 Julie 2014). Dit is ’n "grootwordstorie oor gesinne, vriendskap, die hantering van verlies, eerste liefde, hoenders en langdeelsomme en speel in Bloemfontein af. Ek het geen drome oor die kompetisie nie en verwag nie dat ek die kortlys sal haal nie,' het Jaco destyds op sy gewone beskeie manier aan Britz gesê.
Oor ’n motorfiets was ook in 2014 op die kortlys vir die fliekprys in die kykNET-Rapport-pryse, waar dit te staan gekom het teen Score my ’n gwai van Marlize Hobbsen ’n Ander mens deur Zirk van den Berg. Oor ’n motorfiets is ook verwerk in ’n film met die titel Nul is nie niks nie.
Die Found in Translation-prys is later verander na die In Other Words-kompetisie en in 2016 was ’n Goeie dag vir boomklim een van die drie wenboeke. Oneworld, ’n Britse uitgewery, het daarna die wêreldwye vertaalregte bekom, en A good day for climbing trees sal in April 2018 oorsee verskyn.
In 2013 is die filmregte vir Suurlemoen! verkoop. Die vervaardiger is Niel van Deventer en Vickus Strijdom het die draaiboek geskryf.
Vir Jaco het dit aanvanklik half onwerklik gevoel: "As jy dag in en dag uit voor jou rekenaar sit en skryf, dink jy glad nie verder as die boek nie. Jy hoop dalk dit verkoop ’n paar kopieë, maar dit is sover jy dink. Nou kry die boek arms en bene en begin loop.
"Ekself was nie betrokke by die verwerking van die boek tot draaiboek nie. Ek het die draft van die draaiboek gelees, maar nie self daarmee gehelp nie en ek is bly daaroor. Die ouens weet wat hulle doen."
Die première van die rolprent was in September 2014 by die Silwerskermfees in Kaapstad en Jaco was van mening dat hulle die beste fliek gemaak wat hulle kon.
Ander eerbewyse vir sy werk is die Alba Bouwer-prys (2007) en CP Hoogenhout-medalje (2006-2007) vir Wurms met tamatiesous; die Maskew Miller Longman-letterkundeprys vir Verneukpan (2008); en Suurlemoen! beland op die IBBY-erelys. Daar is ook pryswenners onder sy vele vertalings: Willemien en die geel kat verwerf die Elsabe Steenberg-prys vir vertaalde kinderliteratuur en haal ook die IBBY-erelys vir vertaling. Dit word ook bekroon met die SAVI-prys vir vertaling. Harlekyn, wat as vervolgverhaal in die KleinBurger verskyn het, wen die NB/KleinB se skryfkompetisie in 2009 en ’n Goeie dag vir boomklim stap in 2016 weg met die kykNET-Rapport-boekprys in die filmkategorie.
Jaco se nuutste rympieboek, Moenie hierdie boek eet nie! (2016), is in Augustus 2017 aangewys as die wenner van die tweejaarlikse Exclusive Books IBBY Suid-Afrika-prys. Die prys word onderskryf deur IBBY, ’n niewinsgewende organisasie wat ’n wêreldwye netwerk van mense verteenwoordig wat daarna streef om kinders en boeke bymekaar te bring. Die prys bekroon nie net vir Jaco nie, maar ook vir Zinelda McDonald wat die boek geïllustreer het. Om vir die prys in aanmerking te kom, moet die skrywer en die illustreerder albei Suid-Afrikaans wees en die boek moet ’n oorspronklike werk in enige Suid-Afrikaanse taal wees. Dit moet ook in Suid-Afrika gepubliseer wees.
Jaco het in 2017 nog ’n besonderse prestasie behaal toe 29 van sy boeke in die laaste week van Januarie onder die internasionale Nielsen BookData se top 100 verskyn het. Nielsen tel elke week alle boekverkope in Suid-Afrikaanse winkels, insluitend dié van oorsese skrywers.
Izak de Vries van LAPA-uitgewers het genoem dat JK Rowling daardie week sewe boeke op die lys gehad het en die gewilde Jeff Kinney agt. "Die naam Jaco Jacobs is glad nie onbekend in die Nielsen-statistieke nie. Sedert 1 Maart 2013 was hierdie beskeie Bloemfonteinse pa reeds 712 keer op die top-100-lys, ’n gemiddeld van 4,7 keer per week. Dit sluit sy boeke onder skuilname en vertalings uit." (Die Burger, 31 Januarie 2017)
Oor sy vertalings vertel Jaco aan Stephanie Nieuwoudt (Die Burger, 24 Oktober 2009) dat hy van kinderboeke tot boeke oor tegnologie vertaal, maar vir hom is die lekkerste die kinder- en jeugboeke. "Dit bied aan my die geleentheid om kreatief te wees. Wanneer jy iemand anders se werk vertaal, bied dit jou die geleentheid om te sien hoe die ander skrywer werk. Jy leer iets van sy tegniek en jy leer fyner lees. Om Chris Riddell se boek (Willemien en die geel kat) te vertaal was veral ’n groot vreugde. Hy is illustreerder en skrywer en hy speel heerlik met woorde. Hy het ’n fyn sin vir humor."
Sy oorspronklike skryfwerk doen hy hoofsaaklik na ure. Wanneer hy vir LAPA werk, doen hy die grootste deel van die dag vertaalwerk.
Dat Jaco ’n veelsydige skrywer is wat graag vir meer as een ouderdomsgroep skryf, blyk duidelik uit sy ATKV-kinderboektoekennings. Die spektrum wissel van boeke vir die kleintjies van drie jaar oud tot boeke vir sestienjariges. Jaco vertel aan Nieuwoudt dat elke ouderdomsgroep ’n ander uitdaging bied en dat dit voel asof hy met elke kategorie in ’n ander veld werk. "Ek identifiseer veral met die 9- tot 12-jariges. Dis asof ek dieselfde soort over-the-top humorsin het as kinders in daardie groep. Miemie (du Plessis van LAPA) spot altyd dat ek soos ’n elfjarige is. Maar om dun boeke vir ’n jonger mark te skryf, is nie noodwendig maklik nie. Ek het al langer gesukkel om ’n boek vir kleuters te skryf as om ’n tienerboek te skryf."
Jaco is ook ’n samesteller van poësiebundels vir tieners. In 2011 het Toulopers die lig gesien en meer as 12 000 kopieë daarvan is verkoop. Dit is wyd voorgeskryf vir hoërskole en van die gedigte was ook te sien in die nasionale matriekeksamen se vraestel.
In 2016 het Sterkykers die lig gesien en dit is meer gerig op die ouer tiener se ervaringswêreld. "Ek onthou in my skooldae het daar so ’n moedeloosheid oor ’n groot deel van die Afrikaansklas neergedaal wanneer ons poësie behandel het – een van my skoolpelle het elke poësieperiode op sy arms gelê en gewag dat dit moet verbygaan. Ek het gesoek na gedigte wat primêr op lesers van vyftien tot agtien gemik is. In die proses het ek ’n klomp regtig fantastiese gedigte ontvang, maar op die ou end het ek slegs dié ingesluit wat volgens my en die keurders goeie gedigte is én wat tematies tot jong mense spreek."
Jaco erken op Storiewerf teenoor Willemien en Magde-Mari Greeff dat hy verslaaf is aan "grilboeke" – dit is vir hom heerlik om dit skryf. Vandat hy kon lees, het Jaco ’n spesiale plek vir grilboeke. In Harlekyn, wat in 2009 as vervolgverhaal in KleinB verskyn het, bring hy hulde aan Stephen King se boeke en rillerflieks soos Child's play. Dit vertel die storie van Werner wat aan koulrofobie, ’n vrees vir narre, ly. Sy suster terg hom geweldig daaroor en op ’n dag bring sy ’n antieke harlekynpop by die huis aan. Snaakse goed begin gebeur en Werner begin dink dat iets nie pluis is met die pop nie ...
Vir Jaco is die sukses van ’n goeie bangmaakstorie gegrond op karakters met wie die leser of die kyker kan identifiseer. "Hoe meer jou gehoor van die hoofkarakter hou, hoe grilleriger is die monster!" vertel hy aan Willem de Vries (Die Burger, 15 Augustus 2009).
Om grilboeke vir jonger lesers te skryf, is nogal uitdagend, aangesien ’n balans gevind moet word tussen wat hulle té bang sal maak en wat hulle net bang genoeg sal maak om hulle te laat aanhou lees: "’n Mens moet voortdurend die teikenmark in gedagte hou en sorg dat jy nie jou hand oorspeel met die gril-element nie. Humor is ’n goeie manier om die skrik effe minder te maak. En dit help as die hoofkarakters deur die loop van die verhaal op die een of ander manier bemagtig word," sê Jaco aan De Vries.
Jaco is self baie goed ingelyf met die nuwe tegnologie soos Faceook, e-posse, Twitter en Instagram en in sy boeke maak hy baie daarvan gebruik. In Suurlemoen! het hy van interaktiewe elemente gebruik gemaak, soos Post-it-plakkers en foto's wat die hoofkarakter geneem het. En dit het baie goed gewerk. Die boek is gelees én geniet deur kinders wat nie eintlik lesers was nie.
Dit het gelei tot boeke soos Perfek, waarin illustrasies ook die storie help vertel; Virus, wat elemente van ’n grafiese roman bevat deurdat die hoofkarakter ’n strookprenttekenaar is; Vis & tjips, waarin die karakter se sketse deel van die storie vorm; en My eerste soen en ander dinge wat jou uit die bloute tref, waarin Reza se bloginskrywings groot dele van die storie vorm.
Hoewel Jaco mal is oor wetenskapfiksie lees, dink hy nie hy sal ooit wetenskapfiksie kan skryf nie, omdat hy nie wetenskaplik aangelê is nie. "Ek beskou my stories meer as fantasie," verduidelik hy aan Anita de Kock (Kakkerlak, Herfs 2005). "My boek, Superheroes vlieg net saans, is ’n gewone verhaal met ’n snaakse kinkel, maar dis nie wetenskapfiksie nie."
Jaco is ’n gereelde gas by slypskole soos die een wat jaarliks deur die Bloemfonteinse Skrywersvereniging aangebied word en waar hy sy geheime met aspirantskrywers deel.
In 2014 is Jaco se 100ste boek gepubliseer en het hy al 235 boeke in Afrikaans vertaal. Op daardie stadium was sowat 670 000 kopieë van sy boeke reeds verkoop. Met die skryf van hierdie profiel het Jaco al 137 boeke geskryf en oor die 260 boeke vertaal.
Oor sy skryfplek vertel Jaco aan Rapport (29 Januarie 2017) dat hy en sy gesin in ’n huis bly wat vroeër aan ’n kunstenaarsegpaar behoort het. Hulle het ’n ateljee in die tuin gebou en daardie ateljee is nou sy studeerkamer met plek vir sy honderde boeke, ’n groot houtlessenaar en leerbank, sy CD's en ook sy versameling PEZ-speelgoed en aksiefiguurtjies - "’n regte mangrot, dus. Boonop is dit apart van die huis, wat nogal help as jy twee oulike woelwater-kleuters het wat graag pa se werk- en skryftyd opeis.
"Ek staan meeste oggende voor 05:00 op, en as ek die oggend nie gaan draf nie, spring ek dadelik weg met my skryfwerk. Ek werk ook voltyds as uitgewer van die huis af.
"Ek is altyd jaloers as skrywers vertel hoe hulle in koffiewinkels, gastehuiskamers of op lughawens skryf. Ek kan nêrens anders as in my eie skryfplek skryf nie. My kantoor is meestal in ’n toestand van algehele chaos, met boekproewe, herdrukkopieë, skryfbehoeftes, storienotas en koerantknipsels wat die wêreld vol lê. Maar ek weet waar – amper! – alles hier binne is, en in hierdie chaos is ek op my skeppendste.
"My nuwejaarsvoorneme is wel om iets aan die mure te doen – die vorige eienaars het dit ’n eienaardige osbloedrooi geverf!"
In 2004 het Jaco aan Volksblad gesê dat Disgrace van JM Coetzee die ontstellendste (en waarste!) boek is wat hy nóg gelees het. "Coetzee het my oë oopgemaak vir wat ’n mens met woorde kan doen en ek glo nie daar is nog ’n skrywer wat die hedendaagse Suid-Afrika en sy inwoners so goed verstaan nie. Dis die soort boek waaruit ’n mens hele paragrawe behoort te memoriseer. Ek is ’n sucker vir ’n goeie storie, daarom het Klawervier (Annelie Botes) my as een van die aangrypendste familiesages beïndruk. Ek lees voor die voet al Stephen King en François Bloemhof se boeke en is ’n groot aanhanger van Bryce Courtenay." (Volksblad, 3 September 2001)
As daar een ding is wat die dryfveer agter Jaco en sy skryfwerk is, is dit stories, vertel hy aan Laetitia Pople (Volksblad, 15 Oktober 2013). "Soms dink ek wanneer ek die laaste sin van ’n moeilike boek geskryf het: Dis nou klaar. Ek is nou uitgeskryf. Maar wat my laat aanhou, is stories. Dis waaroor dit nog altyd gegaan het, van die eerste keer toe ek as tjokker vir my veel ouer neefs en niggies op my oupa-hulle se stoep stories vertel het, of aan die einde van standerd een Stephen King se Christine met behulp van ’n woordeboek deurgeswoeg het, of skelm agter die duiwehok gaan huil het toe die hoender in The power of one dood is. Ek skryf agter die stories aan. Sonder stories sou die wêreld my waarskynlik baie bang gemaak het.
"Ek doen baie min om doelbewus kinders se leefwêreld te probeer verstaan, of in voeling daarmee te bly. My herinneringe aan my kinderdae is nog glashelder. Ek onthou die avontuur en die vrees en die onsekerheid en die opwinding wat ’n mens as kind meer gekonsentreerd ervaar het as wat jy enige van hierdie emosies ooit weer sal ervaar.
"Ek vermoed ek het my kinderdae baie intens beleef. Dit help darem ook dat ek heelwat in jongmensdinge soos musiek, flieks, rekenaarspeletjies, tegnologie en strokiesprente belangstel."
Oor hoe om jongmense en kinders in die toekoms nog in lees te laat belangstel, sê Jaco dat die uitdaging al groter word. "Britse navorsing het onlangs aangedui al hoe minder kinders lees. Die antwoord, hoop ek, lê in stories. Ek is seker ’n bietjie naïef, maar ek wil glo daar sal altyd plek wees vir vermaaklike stories wat kinders se leef-, taal- en ervaringswêreld aanspreek.
"Die uitdaging gaan wees om stories op nuwe platforms beskikbaar te stel om in tegnologieshonger kinders se behoeftes te voorsien. Dis so ’n geval van if jou can't beat them, join them. Een van my prenteboeke, Waarvoor is seerowers bang?, verskyn byvoorbeeld binnekort as ’n interaktiewe app wat vir die iPad en Android-toestelle uitgereik gaan word.
"Ek is ’n tradisionele leser wat papierboeke verkies, ek besit nie eens ’n e-leser nie. Maar ons moet probeer om nuut te dink. Die basis, onder al die animasie en bells and whistles, moet egter goeie stories bly. Uitgewers, skrywers, ouers en onderwysers sal ook toenemend moeite moet doen om boeke by kinders uit te bring. My ervaring is as jy die regte boek by die regte kind kan kry, het jy ’n leser.
"As skrywer probeer ek so ver as moontlik van die outobiografiese wegskram. Indirek is my kinderjare egter tóg maar die bron vir al my stories. ’n Tema wat ek al dikwels getakel het, is onderwysers wat ’n kind emosioneel probeer aftakel (en dan in die storie natuurlik goed op hul herrie kry!). Ek dink dit is iets waarmee elke kind hom kan vereenselwig.
"Ek is een keer op laerskool deur ’n bombastiese onderwyser ingeroep en, rottang in die hand, aangespreek omdat my Sondagskoolbywoning nie na wense was nie. Ek het volgens hom ook die verkeerde vriende gehad, was 'sosiaal wanaangepas' en sou daarom nooit 'op enige gebied presteer nie'.
"’n Engels-onderwyser het my, ook op laerskool, een keer aangesê om stil te bly toe ek haar daarop probeer wys het dat die woord 'ingredients' nie met ’n 'c' gespel word nie. Ek kan nog presies onthou watter gevoelens daardie soort situasies in my wakker gemaak het, en dis iets wat ek steeds in stories gebruik. En nou moet ek, regverdigheidshalwe, darem dadelik byvoeg dat ek ook regtig fantastiese onderwysers gehad het!"
Waarom skryf hy boeke vir kinders? Op hierdie vraag antwoord Jaco in Rapport van 6 April 2014 dat dit in die eerste plek is omdat hy nog goed kan onthou hoe dit voel om ’n kind te wees. "Ek kan onthou hoe dit voel om wakker te word ná ’n nagmerrie en jou verbeelding onder die bed te hoor asemhaal; om bloedsuiers in die plaasdam te vang en jou suster daarmee te jaag; om jou stúkkend te huil oor jou skaaphond wat doodgery is; om Saterdagaande die Here te smeek vir ’n uiters onwaarskynlike reënbui sodat julle op die plaas kan vasreën en jy vir ’n paar dae skool kan misloop.
"Ek kan onthou hoe dit voel as tienerhormone jou meteens so deurtoeklap-bedonnerd maak dat jy die wêreld op sy kop wil keer; as Skunk Anansie, Alanis Morissette en Garbage jou beter verstaan as jou eie ma en pa.
"Ek skryf kinderboeke omdat dit pret is. Kleintyd al, in die Karoodorpie waar ek grootgeword het, was boeke my speelplek. Kan jy onthou toe ’n boek jou as kind so laat lag het dat jy nie kan ophou nie? Ek kan. Trouens, ek onthou selfs daardie magtelose gevoel as jy vir een van jou gesinslede probeer verduidelik waaroom jy gelag het, en hulle snap nie regtig die grap nie, want hulle het nie die boek gelees nie. Vandag nog, as ek kinderstories skryf, is dit die plek waar ek speel. (...)
"Ek skryf kinderboeke omdat ek van stories hou. As jy vir grootmense skryf, kan jy hulle maar verveel met bladsye lange beskrywings, koeitjies-en-kalfiesdialoog en diepsinnige filosofering. Hulle gee nie om nie, want hulle is gewoond daaraan om verveel te word.
"As jy vir kinders skryf, moet jy egter jou storie ken – letterlik. In ’n lekker kinderboek gebéúr daar die heeltyd dinge, dit het die Hardy Boys, Trompie, Enid Blyton, Paul Jennings, Willard Price, Roald Dahl en Paul Zindel my al kleintyd in die dorpsbiblioteek geleer. Die lekkerste kinderboeke is dié waarvan jy die storielyn soos ’n lekker skinderstorie kan oorvertel.
"En laastens, ek skryf kinderboeke omdat ek wéét dis wat ek aanmekaargesit is om te doen. Dis wragtag nie altyd maklik nie. Daar's dae wanneer ek vir die leë skerm staar en wens ek was eerder ’n onderwyser of ’n loodgieter of ’n vuurpylwetenskaplike. Daar's dae wanneer ek uitwerk wat die tantième op ’n boek is, ná belasting, en wonder of ek nie medies of B Rek moes gaan swot het soos die loopbaanvoorligters aanbeveel het nie.
"Maar dan begin ek weer wonder wat sal gebeur as die nuwe skoolhoof by jou skool in werklikheid ’n ruimtewese is wat kinders se breins deur hul ore uitsuig, of ek peins oor wat sal gebeur as jou beste pel jou uitdaag om ’n week lank nie jou tande te borsel nie ... En dan besef ek weer waarom ek mal is oor wat ek doen. Party mense kan klasgee, lekkende pype regmaak of vuurpyle bou.
"Ek kan kinders vermaak met stories."
Uittreksels uit resensies oor Jaco Jacobs se boeke
Hoe hoog kan ’n sprinkaan spring? (2003): "Die boek is propvol interessante feite oor Suid-Afrikaanse goggas en dit dra werklik boeiende inligting oor. Die besondere trefkrag van die boek is die talle duidelike kleurfoto's en illustrasies op elke bladsy, en die happie-grootte brokkies inligting. Daar is nie kans vir verveeld raak nie, want jy lees kort en kragtig en daar's ook nog ’n oulike prent by." (Huisgenoot, 15 Januarie 2004)
Pretpark (2003): "Jacobs sorg vir ’n vinnige leestempo in Pretpark. Niks is uitgerek of langdradig nie. Die onskuldige aanvang van die verhaal versterk die oplopende spanning wat veroorsaak dat ’n mens die boek nie kan neersit voordat jy uitgevind het wat regtig aan die gang is nie." (Marí Visagie, Beeld, 24 November 2003)
My ouma is ’n rock-ster (2004): "Jong lesers van albei geslagte sal genot put uit hierdie knap storie. Die prettige sketse deur Frans Groenewald skep ’n informele gevoel, wat goed byval sal vind by ’n generasie lesers wat dikwels voel dat ouer skrywers nie hul taal kan praat nie." (Jeanne Hugo, Die Burger, 20 November 2004)
Net aliens eet spinasie (2005): "Die boek het baie snaakse oomblikke wat goed geskryf is en in pas is met dit wat die moderne kind as cool sal beskryf. En dis glad nie prekerig nie – kinders haat dit – hoewel die boodskap positief is. Daar is ook ’n paar nuwe, meer gevorderde woorde wat die leser sal leer sonder dat hy of sy dit agterkom. Die prentjies is ’n fees vir die oog. Kry dit gerus vir kinders van 10 tot 13 jaar." (Elsabé Brits, Die Burger, 30 April 2005)
Wurms met tamatiesous (2005): "Tong-in-die-kies-kinderrympies wat selfs die voorleser lekker sal laat giggel. Jacobs vermeng tradisionele kinderrympies met ’n moderne en soms selfs ietwat satiriese kinkel soos in 'Slaap, kindjie, slaap': slaap, kindjie, slaap/ daar buite loop ’n ... AAP!/ ’n reuse twintigton-gorilla/ so groot soos King Kong of Godzilla/ slaap, kindjie, slaap ... (...) Die klei-illustrasies is iets besonder en maak van dié prettige bundel ’n selfs groter plesier." (Volksblad, 19 Desember 2005)
Nagvlerke (2005): "Jaco Jacobs slaag daarin om vinnig ’n vreeslike grillerige prentjie te skets en die leser lekker bang te maak. Die lekkerste gril is egter die einde, maar dié gaan ons nie verklap nie. Nagvlerke is net een van die cool boeke in die Grille & Goeters-reeks." (Donnay Torr, Beeld, 21 November 2005)
Die beste toebroodjie (2007): "My drie spruite geniet die prettige storie baie. Hulle hou van die kleurige dog eenvoudige illustrasies, veral van die prente van die morsige pikkewyne. Die boek lees lekker voor en nuwe lesertjies sal dit ook self (kan probeer) lees." (Adéle Dempers, Volksblad, 1 Oktober 2007)
Liewe land, ’n olifant! (2008): "Dié boek gaan oor klein Sonja, met n eiesoortige nuk na ’n eiesoortige troeteldier. Natuurlik veroorsaak die olifant vet chaos in Sonja se huis, maar dan lag jy voortydig lekker in jou mou oor mense se reaksie wanneer hulle haar opvolg-troeteldier gaan ontmoet. Dit is ’n hardeband-prenteboek vir die heel kleinstes – en vir almal wat altyd ’n titsel kind sal bly." (Rachelle Greeff, Rapport, 29 Junie 2008)
Voelers (2008): "Voelers is ’n lekkerleesboek wat jy vinnig sal kafdraf as jy eers aan die lees kom." (Marzahn Botha, Beeld, 11 Februarie 2008)
Perfek (2009): "Die storielyn is effens voorspelbaar, maar omdat die storie op so ’n unieke manier vertel word – dis baie interaktief en daar word vrae aan die leser gestel – maak dit dat die storie iets 'anders' is." (Sanet Steyn, Volksblad, 4 Mei 2009)
"Jaco Jacobs is met Perfek in die kol. Dit praat tienertaal, maar op die kenmerkende Jacobs-manier sonder om deurspek te wees van Engelse woorde. Dit sal tieners se aandag trek en selfs trae lesers aanmoedig om meer te lees omdat dit so lekker vinnig lees." (Adéle Dempers, Volksblad, 29 Junie 2009)
Virus (2009): "Tesame met ’n ordentlike dosis chaos en anargie weet Jacobs hoe om spanning op te bou en ’n goeie storie aanmekaar te slaan. (...) Jacobs laat jou as leser met ’n klomp 'filosofiese' gedagtes oor dinge wat verlore gaan in die lewe sodra alles vernietig is. Uiteindelik vind jy jou nog so twee of drie keer verby die agterblad blaai, omdat jy só deel van die verhaal geword het dat jy op soek is na nog." (Pieter Schuurman, Volksblad, 21 September 2009)
Harlekyn (2010): "Dit is baie spannend en scary en jy kan dit nie neersit nie. Dit is nie vir sensitiewe of te jong lesers nie, maar kinders tussen 12 en 16 wat van ril hou, sal mal wees daaroor." (Volksblad, 25 September 2010)
Holderstebolder en Kougom in my hare (2014): "Buiten die lekker inhoud staan Jacobs se slim spel met klank, rym en ritme deurgaans uit" en "Uitstekende taalgebruik en sterk rym en ritme word vervleg met baie humor en relevante tong-in-die-kies-verwysings wat jong lesers baie sal geniet." (Mia Oosthuizen, Rapport, 21 September 2014)
Professor Fungus­-reeks (2015): "Dit is baie duidelik dat die skrywer dit geniet het om die verhaal uit te dink en sy geesdrif help om die storie lekker leesbaar te maak. Johann Strauss se illustrasies vir hierdie reeks is ongelooflik goed en met groot detail gedoen. Die resultaat is kleurryke boeke vir lekker ontspannende leesvermaak"; en "Lekker leesstof met ’n ligte aanslag wat die leeservaring moeiteloos en opwindend gaan maak. Weer eens word Johann Strauss gelukgewens met sy meesterlike vertolking van die verhaal in die kleurryke illustrasies." (Rapport, 5 April 2015)
’n Goeie dag vir boomklim (2016): "’n Klein juweel met interessante karakters wat kwessies soos egskeiding, vriendskap en die randeiers van die gemeenskap aanraak." (Ilza Roggeband, Die Burger, 18 April 2016)
Z is vir Zackie: die paddatoets: "Wat ’n besonderse kinderboekskrywer tussen al die ander kinderboekskrywers laat uitstaan, is sy vermoë om die taal met ritme, verrassings, klankrykheid en vindingryke taalspel aan te wend. (Eintlik geld dit vir enige skrywer.) Jacobs is só ’n skrywer. Sy taalgebruik is altyd vars en prettig, vol kwinkslae sonder dat dit ooit hinderlik word omdat dit lyk of hy probeer om snaaks te wees." (Willie Burger, Vrouekeur, 11 November 2016)
Grom! (2016): "Wanneer jy vir jou kinders sê 'soek julle self ’n boek en kom roep my wanneer ek moet betaal', kan dit nogal ’n oefening in geduld wees. Maar wanneer hulle sowat tien minute later lag-lag en duidelik baie tevrede met hulself met Grom! aangeloop kom, weet jy sommer hier het jy ’n wenner beet." (Volksblad, 5 Desember 2016)
Troetelgedrog (Grille & Goeters 1)
Tande (Grille & Goeters 2)
Hoe wyd kan ’n seekoei se bek ooprek? Interessante feite oor Suid-Afrikaanse soogdiere. Saam met Renier Terblanche
2005 ATKV-Kinderboektoekenning, graad 6–7
Hoe hoog kan ’n sprinkaan spring? Interessante feite oor Suid-Afrikaanse goggas. Saam met Renier Terblanche
Superheroes vlieg net saans
Gevaarlike lopies en Krieketpret. Saam met Jacques Rudolph
Nag van die monsters (Grille & Goeters 3)
Wenner ATKV-Kinderboektoekenning 2006, graad 4–5
EMW: Wiskunde gee my maagpyn
My ouma is ’n rock-ster
2006 ATV Kinderboek-toekenning, graad 1–3
Alba Bouwer-prys 2007
CP Hoogenhout-medalje 2008
Nagvlerke (Grille & Goeters 4)
Hoeveel tande het ’n krokodil?
Suurlemoen: ’n storie oor rock, liefde en ’n tuinkabouter
IBBY-ereboek van die jaar in Afrikaans 2007
Bespreking van filmweergawe
Bezuidenhout, Marianne: Suurlemoen deur Jaco Jacobs
Walters, Cila en De Vries, Izak: Suurlemoen! ’n studiegids
Wenner MML-letterkundeprys 2007
Danie Dreyer se dinosouruseier en ander alfabetpret
2008 ATKV-Kinderboektoekenning, 3–6 jaar
Troeteldiere: ’n gids vir beginners
Voelers (Grille & Goeters 5)
Suzie se superdoeper-sjampoe
Die teddiebeerbus en ander rympies
Liewe land, ’n olifant!
2009 ATKV-Kinderboektoekenning, graad 1–3
’n Brulpadda in my tas: vrolike, vreemde en vreeslike verse
Pasop vir die feetjies!
Wenner ATKV-Kinderboektoekenning 2010
Bertus soek ’n boek
13 spookstories. Saam met François Bloemhof en Fanie Viljoen
Zackie Mostert en die ongelooflike kulkunsie (no 1)
Zackie Mostert en die (byna) baie briljante idee (no 2)
Zackie Mostert en die super-aaklige soen (no 3)
Oempa-kadoempa: rympies vir pret en plesier
Die groen hand (’n Kas vol monsters 1)
Vampierfoto's (’n Kas vol monsters 2)
My boetie dink hy's Batman en ander rympies
Wat weeg ’n walvis?
Zackie Mostert en die Gemaskerde Groen Gevaar (no 4)
Zackie Mostert en die spokerige storie (no 5)
Hollywood-mummie (’n Kas vol monsters 3)
Weerwolfprobleme (’n Kas vol monsters 4)
A rhino ate my homework
Die perfekte monster (’n Kas vol monsters 5)
Kinderspeletjies (’n Kas vol monsters 6)
2013 ATKV-Kinderboektoekenning, graad 1–3
Professor Fungus en die ongelooflike miniatuur-avontuur
2013 ATKV-kinderboektoekenning, 3–6 jaar
Zackie Mostert druk ’n drie (no 6)
Bespreking deur Jaco Jacobs
Nog 13 spookstories. Saam met François Bloemhof en Fanie Viljoen
Koue rillings. Saam met François Bloemhof en Fanie Viljoen
Bennie Brink en die seerowerskat
Kaapstad: Via Afrika
Basjan en Bella
Professor Fungus en die mensvreter-piranhas
Professor Fungus en die skrikwekkende Snotzilla
2014 ATKV-Kinderboektoekenning, graad 2-3
Zackie Mostert en die geheimsinnige gedaante (no 7)
Bastian Blom en die woedende weerwolf
ATKV-Kinderboektoekenning 2014, graad 4-5
Onverklaarbaar! Feite en vrae oor vreemde verskynsels
Feiteboek vir kinders
Zackie Mostert en die wriemelende wurmkoekies (no 8)
Professor Fungus en die robotkrisis
Holderstebolder: rympies vir rakkers
Kougom in my hare en ander rympies
Zackie Mostert en die meisiemoles (no 9)
Zackie Mostert en die baie beroemde hond (no 10)
My ouma is ’n film-ster
Professor Fungus en die jelliemonsters van Mars
Professor Fungus en die BreinDrein-eksperiment
Moenie die knoppie druk nie!
Op die punt van my tong: 80 tawwe tongknopers
Zackie Mostert en die katkrisis (no 11)
Zackie Mostert en die vreeslike verjaardag (no 12)
’n Goeie dag vir boomklim
kykNET-Rapport-prys 2016 in die filmkategorie
1 001 grappe
Professor Fungus en die diepsee-dilemma
Professor Fungus en die vreeslike gevaarlike tuinkabouters
ATKV-Kinderboektoekenning 2017, graad 2-3
Z is vir Zackie: Die padda-poets
Z is vir Zackie: Die rowwe resies
Z is vir Zackie: Die perfekte pizza
Z is vir Zackie: Die beste boomhuis
Moenie hierdie boek eet nie! ’n Rympie vir elke dag van die jaar
· Wenner van die tweejaarlikse Exclusive Books IBBY Suid-Afrika-prys 2017
ATKV-Kinderboektoekenning 2017, voorleeskategorie Graad RR–1
Professor Fungus en die sneeumasjien
Professor Fungus en die monsterformule
Z is vir Zackie: Die pretpark
Z is vir Zackie: Die tent-avontuur
Z is vir Zackie: Die slymerige slakke
Z is vir Zackie: Die woeste toertjie
Hoezit-reeks. Deel 1–12. Saam met Fanie Viljoen
Zackie Mostert en die super-stinkbom (no 13)
Zackie Mostert en die slim speurder (no 14)
Skuilnaam Tania Brink
2004 ATKV-Kinderboektoekenning, 13–15 jaar
2007 ATKV-Kinderboektoekenning, graad 8–10
2013 ATKV-Kinderboektoekenning, graad 6–7
My eerste soen en ander dinge wat jou uit die bloute kan tref
Wian Verwey het ’n crush op my
2015 ATKV-Kinderboektoekenning, graad 6–7
Skuilnaam Lize Roux
Perdedrome (Stalmaats 1)
Totsiens, Sugarplum (Stalmaats 2)
2007 ATKV-Kinderboektoekenning, graad 4–5
Anri se plan (Stalmaats 3)
Die spookperd (Stalmaats 4)
2008 ATKV-Kinderboektoekenning, graad 4–5
Die beroemde ruiter (Stalmaats 5)
Komaan, Karen! (Stalmaats 6)
Seeponies (Stalmaats 7)
Roset (Stalmaats 8)
Vrye teuels (Stalmaats 9)
Gevaar op Dagbreek (Stalmaats 10)
Sirkusperde (Stalmaats 11)
Afskeidsrit (Stalmaats 12)
Perdespeurders (Stalmaats 13)
Rivierperde (Stalmaats 14)
2014 ATKV-Kinderboektoekenning, graad 4–5
Stormnag (Stalmaats 15)
Wegholrit (Stalmaats 16)
Waaghals (Stalmaats 17)
Perdepiekniek (Stalmaats 18)
Pretrit (Stalmaats 19)
Perdediewe (Stalmaats 20)
Jaco Jacobs as vertaler (chronologies gerangskik)
Konyntjie en sy maats. Pretoria: LAPA, 2003 [0799332135 (hb)]
Hondjie en sy maats. Pretoria: LAPA, 2003 [0799332119 (hb)]
Katjie en sy maats. Pretoria: LAPA, 2003 [0799332100 (hb)]
Eendjie en sy maats. Pretoria: LAPA, 2003 [0799332127 (hb)]
Deary, Terry: Die gruwelike geskiedenis van die wêreld. Kaapstad: Human & Rousseau, 2003 [9780798143677 (sb)]
Bilgrami, Shaheen: Wie se wasgoed is dié?. Pretoria: LAPA, 2004 [0799332089 (hb)]
Crabtree, Sally en Mathieson, Roberta: Wie se kos is dié?. Pretoria: LAPA, 2004 [0799332097 (hb)]
Firth, Rachel: Dinosourusse. Kaapstad: Human & Rousseau, 2004 [9780798144216 (sb)] (Usborne Discovery Internet-reeks)
Mandjiemaats: Kuikentjie. Pretoria: LAPA, 2004 [978079933197X (hb)]
Mandjiemaats: Hasie. Pretoria: LAPA, 2004 [9780799331945 (hb)]
Mandjiemaats: Lammetjie. Pretoria: LAPA, 2004 [9780799331953 (hb)]
Mandjiemaats: Eendjie. Pretoria: LAPA, 2004 [9780799331961 (hb)]
Taplin, Sam: Mummies & piramides. Kaapstad: Human & Rousseau, 2004 [9780798144223 (sb)] (Usborne Discovery Internet-reeks)
Wirrel-warrel-woud. Pretoria: LAPA, 2005 [0799333484 (hb)]
Die sigare van die Farao. Kaapstad: Human & Rousseau, 2005 [0798145250 (sb)]
Die stukkende oor. Kaapstad: Human & Rousseau, 2005 [0798145269 (sb)]
Koning Ottokar se septer. Kaapstad: Human & Rousseau, 2005 [0798145501 (sb)]
Die krap met die goue knypers. Kaapstad: Human & Rousseau, 2005 [079814551X (sb)]
Oorleef op ’n verlate eiland. Pretoria: LAPA, 2005 [9780799334357 (sb)]
Oorleef op die see. Pretoria: LAPA, 2005 [9780799334371 (sb)]
Oorleef in ’n oerwoud. Pretoria: LAPA, 2006 [9780799334364 (sb)]
Tainsh, Robert en Mugford, Simon
Dinosourus: ’n opwipboek. Pretoria: LAPA, 2005 [0799334235 (hb)]
Masjiene: ’n opwipboek. Pretoria: LAPA, 2005 [0799334243 (hb)]
Brandweerman vir ’n dag. Pretoria: LAPA, 2006 [9780799335248 (hb)]
Kyk hoe ek groei: Plaasdiere. Pretoria: LAPA, 2006 [9780799341669 (hb)]
Kyk hoe ek groei: Hondjie. Pretoria: LAPA, 2006 [97807993 (hb)]
Andreae, Giles: Kameelperde kan nie dans nie. Pretoria: LAPA, 2006, 2011 [079933572X (sb); 978-0-7993-4281-9 (sb)]
Bingham, Caroline: Uitvindings. Pretoria: LAPA, 2006 [0799335290 (hb)]
Churchill, Vicki: Partykeer wil ek styf opkrul. Pretoria: LAPA, 2006 [0779336866 (hb)]
My kos. Pretoria: LAPA, 2006 [0799336947 (hb)]
My huis. Pretoria: LAPA, 2006 [0799336955 (hb)]
Fuge, Charles: Ek ken ’n renoster. Pretoria: LAPA, 2006 [0799336858 (hb)]
Ontdek klippe en fossiele. Pretoria: LAPA, 2006 [9780799335309 (sb)]
Ontdek die sterre. Pretoria: LAPA, 2006 [9780799335286 (sb)]
Pirotta, Saviour: Dierefabels. Pretoria: LAPA, 2006 [0799335932 (hb)]
Thomson, Emma en Bailey, Helen: Vriende en feetjieskool. [Pretoria]: LAPA, 2006 [0799334383 (hb)]
Spat in die see. Pretoria: LAPA, 2007 [9780799340020 (hb)]
Pret op die plaas. Pretoria: LAPA, 2007 [9780799340037 (hb)]
Evans, Jim: Wat as my hond ... nie wil eet nie ... opspring ... bewe ... aggressief is ...: kundige antwoorde op al daardie vierpotige probleme. Pretoria: LAPA, 2007 [9780799339116 (sb)]
Freedman, Claire: Ek is lief vir jou, slaapkous. Pretoria: LAPA, 2007, 2009 [9780799339987 (sb)]
Theo en die sirkus. Pretoria: LAPA, 2007 [9780799339840 (sb)]
Theo die biblioteekkat. Pretoria: LAPA, 2007 [9780799339239 (sb)]
Theo en die kattedief. Pretoria: LAPA, 2007 [9780799339239 (sb)]
McBratney, Sam: Dis wonderlik wanneer jy glimlag. Pretoria: LAPA, 2007 [9780799337082 (sb)]
Mitton, Tony: Hop skop dinosourus-opskop. Pretoria: LAPA, 2007 [9780799337686 (sb)]
Ek voel bang. Pretoria: LAPA, 2007 [9780799341850 (hb)]
Ek voel kwaad. Pretoria: LAPA, 2007 [9780799338188 (hb)]
Ek voel hartseer. Pretoria: LAPA, 2007 [9780799341874 (hb)]
Ek voel gelukkig. Pretoria: LAPA, 2007 [9780799338164 (hb)]
Pawlak, Pawel: Kardoesie. Pretoria: LAPA, 2007 [9780799337075 (hb)]
Catchpool, Michael: Jy kan nie ’n seekoei skuif nie. Pretoria: LAPA, 2007 [9780799342260 (sb)]
Alles wat jy wil weet. Pretoria: LAPA, 2008 [9780799341928 (hb)]
Kyk hoe ek groei: Katjie. Pretoria: LAPA, 2008 [9780799341577 (hb)]
Kyk hoe ek groei: Olifant. Pretoria: LAPA, 2008 [9780799341584 (hb)]
Waar's my hoed?. Pretoria: LAPA, 2008 [9780799343908 (hb)]
Fearnley, Jan: Miemie in die middel. Pretoria: LAPA, 2008 [978079934261 (sb)]
Foreman, Michael: Kleinste dinosourus. Pretoria: LAPA, 2008 [9780799341546 (hb)]
Fuge, Charles: Dit is hoe .... Pretoria: LAPA, 2008 [9780799342376 (hb)]
Hamilton, Richard. As ek jy was. Pretoria: LAPA, 2008 [9780799342482 (hb)]
Harvey, Damian: Dit jeuk. Pretoria: LAPA, 2008 [9780799340747(sb)]
Hendry, Diana: Potte vol pasta. Pretoria: LAPA, 2008 [9780799341713 (sb)]
Jarman, Julia: Waar's daai slang?. Kaapstad: LAPA, 2008 [9780799342277 (sb)]
Pirotta, S: Rondom die wêreld in 80 stories. Pretoria: LAPA, 2008 [9780799342444 (hb)]
Rayner, Catherine: Sebastiaan se glimlag. Pretoria: LAPA, 2008 [9780799341805 (sb)]
Rees, Lesley: Word ’n ster. Pretoria: LAPA, 2008 [9780799341744 (sb)]
Riddell, Chris: Willemien en die geel kat. Pretoria: LAPA, 2008 [9780799341720 (hb)] (Wenner van Savi-Via Afrika -prys vir kinderliteratuur in 2009; Elsabe Steenberg-prys vir kinderboekvertaling van SA Akademie; IBBY-eretoekenning)
Rosen, Michael: ’n Beer in ’n grot. Pretoria: LAPA, 2008 [9780799339994 (hb)]
Smith, Justine: Word ’n spioen. Pretoria: LAPA, 2008 [9780799341751 (sb)]
Woodford, Chris: Hoe cool goed werk. Pretoria: LAPA, 2008 [9780799336246 (sb)]
Breed, Adri: Hoe cool goed werk
Bright, Rachel: Wat doen Pappa?. Pretoria: LAPA, 2009 [9780799345254 (sb)]
Hammond, Richard: Wetenskap met wiele. Pretoria: LAPA, 2009 [9780799343922 (hb)]
Jarman, Julia: Die groot rooi bad. Pretoria: LAPA, 2009 [9780799344189 (sb)]
Snoesige katjie. Pretoria: LAPA, 2009 [9780799344172 (hb)]
Snoesige hondjie. Pretoria: LAPA, 2009 [9780799344165 (hb)]
Edna Eendjie. Pretoria: LAPA, 2009 [9780799344042 (hb)]
Kallie Kat. Pretoria: LAPA, 2009 [9780799344035 (hb)]
Bertie Beer. Pretoria: LAPA, 2009 [9780799344028 (hb)]
Pieter Pikkewyn. Pretoria: LAPA, 2009 [9780799344059 (hb)]
Langley, Andrew: Natuurrampe. Pretoria: LAPA, 2007 [9780799341775 (hb)]
Marvin, N: Dinosourusse. Pretoria: LAPA, 2007 [9780799341768 (hb)]
Meserve, Jessica: Slaaptyd sonder Teddie. Pretoria: LAPA, 2009 [9780799346596 (sb)]
Onderwater-avontuur. Pretoria: LAPA, 2009 [9780799344271 (sb)]
Hier kom die reuse reptiele!. Pretoria: LAPA, 2009 [9780799344257 (sb)]
Vang die dief!. Pretoria: LAPA, 2009 [9780799344240 (sb)]
Vlug van die pterosourus. Pretoria: LAPA, 2009 [9780799344233 (sb)]
Mars van die gepantserde reuse. Pretoria: LAPA, 2009 [9780799344226 (sb)]
Stegosourus-probleme. Pretoria: LAPA, 2009 [9780799344264 (sb)]
Stormloop van die driehoring-monster. Pretoria: LAPA, 2009 [9780799344219 (sb)]
Aanval van die akkediskoning. Pretoria: LAPA, 2009 [9780799344202 (sb)]
Thomson, Emma: Dartel en draai. Pretoria: LAPA, 2009 [9780799347524 (hb)]
Wallace, Karen: Ek wonder waarom: Goggas. Pretoria: LAPA, 2008 [9780799344080 (hb)]
Wilson, Hannah: Ek wonder waarom: Babadiere. Pretoria: LAPA, 2008 [9780799344097 (hb)]
Jadezweni, Mhlobo: Utshepo Mde = Groot genoeg. Pretoria: LAPA, 2010 [9780799347456 (sb)]
Landa, Norbert: Vang die monster. Pretoria: LAPA, 2010 [9780799345261 (sb)]
Wat eet jy?. Pretoria: LAPA, 2010 [9780799347548 (hb)]
Waar bly jy?. Pretoria: LAPA, 2010 [9780799347531 (hb)]
Smallman, Steve: Daar's iets onder my bed!. Pretoria: LAPA, 2010 [9780799346121 (sb)]
Waar is eendjie?. Pretoria: LAPA, 2011 [9780799352443 (hb)]
Beertjie se prettige dag. Pretoria: LAPA, 2011 [9780799352450 (hb)]
Die feetjie se towerwens. Pretoria: LAPA, 2011 [9780799351279 (hb)]
Die prinses en die eenhoring. Pretoria: LAPA, 2011 [9780799351293 (hb)]
Die ballerina se droom. Pretoria: LAPA, 2011 [9780799351262 (hb)]
Die meermin en die padda. Pretoria: LAPA, 2011 [9780799351286 (hb)]
Daly, Niki: Moenie vir Bernard soen nie!. Pretoria: LAPA, 2011 [9780799347449 (hb)]
Dunbar, Joyce: Ek soek ’n tier. Pretoria: LAPA, 2011 [9780799349696 (sb)]
Edwards, Gareth: Wag so ’n bietjie. Pretoria: LAPA, 2011 [9780799347616 (sb)]
Mongredien, Sue: Voor ons gaan slaap. Pretoria: LAPA, 2011 [9780799354829 (sb)]
Stower, Adam: Lawwe hond!. Pretoria: LAPA, 2011 [9780799351408 (sb)]
Surplice, Holly: Wat doen ’n beer?. Pretoria: LAPA, 2011 [978079935102(sb)]
Taylor, Sean: Die grommende, brommende beer. Pretoria: LAPA, 2011 [9780799347593 (sb)]
Thomson, Emma: Die geheime feetjietuin. Pretoria: LAPA, 2011 [9780799351095 (hb)]
Emma se balletkonsert. Pretoria: LAPA, 2012 [9780799358155 (hb)]
Die feetjiepartytjie. Pretoria: LAPA, 2012 [9780799358124 (hb)]
Seeroweravontuur. Pretoria: LAPA, 2012 [9780799358131 (hb)]
Bendall-Brunello, Tiziana: Die leeu wat skaam was. Pretoria: LAPA, 2012 [9780799358827 (sb)]
Conway, David: Wat soek jy in ons sprokies?. Pretoria, LAPA, 2012 [9780799349795 (sb)]
Daly, Niki: Zanzibarstraat, hier kom ons!. Kaapstad, Pan Macmillan 2012 [9781920247782 (sb)]
Donaldson, Julia: Kriewel en knor!: Rympies propvol aksie.Pretoria: LAPA, 2012 [9780799352498 (sb)]
Edwards, Gareth: Watter dier is dié?. Pretoria: LAPA, 2012 [9780799352436 (hb)]
Die seekoei wat gelukkig was. Pretoria: LAPA, 2012 [9780799358780 (sb)]
Die sebra wat hartseer was. Pretoria: LAPA, 2012 [9780799358803 (sb)]
Die olifant wat bang was. Pretoria: LAPA, 2012 [9780799358810 (sb)]
Die tier wat kwaad was. Pretoria: LAPA, 2012 [9780799358797 (sb)]
Hart, Caryl: ’n Trollie vol diere. Pretoria: LAPA, 2012 [9780799358650 (sb)]
Hubery, Julia: ’n Spesiale feetjiewens. Pretoria: LAPA, 2012 [9780799352641 (sb)]
Isaacs, Graham: Trein na Kalkbaai. Pretoria: LAPA, 2012 [9780799358735 (sb)]
Lodge, Katherine: Waar is Mandie?. Pretoria: LAPA, 2012 [9780799352467 (sb)]
Cowboys kan ook jammer sê. Pretoria: LAPA, 2012, 2013 [9780799358094 (sb)]
Seerowers sê altyd asseblief. Pretoria: LAPA, 2012, 2013 [9780799358100 (sb)]
Prinsesse hou van deel. Pretoria: LAPA, 2012, 2013 [9780799358070 (sb)]
Die vriendelike ballerina. Pretoria: LAPA, 2012, 2013 [9780799358087 (sb)]
Parker-Rees, Guy: Tom en Tessa se groot skattejag. Pretoria: LAPA, 2012 [9780799358667 (sb)]
Taylor, Dereen: Die draak se wens. Pretoria: LAPA, 2012 [9780799358117 (hb)]
Taylor, Thomas: Die beste troeteldier!. Pretoria: LAPA, 2012 [9780799358148 (sb)]
Thomson. Emma: Die geheime feetjietuin. Pretoria: LAPA, 2011 [9780799351095 (hb)]
Die prinses en die perfekte prys: Met vier fantastiese geluide.Pretoria: LAPA, 2013 [9780799352368 (hb)]
Raserige rygoed: Met vier voertuiggeluide. Pretoria: LAPA, 2013 [9780799352344 (hb)]
Die feetjie se prettige partytjie: Met vier fantastiese geluide.Pretoria: LAPA, 2013 [9780799352375 (hb)]
Raserige diere: Met vier plaasgeluide.Pretoria: LAPA, 2013 [9780799352351 (hb)]
Die dansende feetjie en ander stories. Pretoria: LAPA, 2013 [9780799359763 (hb)]
Ahooi, seerowers!. Pretoria: LAPA, 2013 [9780799359756 (hb)]
Bakhuis, Daniëlle. Wraak. Pretoria: LAPA, 2013 [9781799355031 (sb)]
Eenhoringvallei. Pretoria: LAPA, 2013 [978035-1 (sb)]
Skitterende paleis. Pretoria: LAPA, 2013 [9780799358544 (sb)]
Skitterstrand. Pretoria: LAPA, 2013 [9780799358599 (sb)]
Towerberg. Pretoria: LAPA, 2013 [9780799358582 (sb)]
Meerminrif. Pretoria: LAPA, 2013 [9780799358575 (sb)]
Wolkeiland. Pretoria: LAPA, 2013 [9780799358568 (sb)]
Onder die see. Pretoria: LAPA, 2013 [9780799358186 (hb)]
Wilde diere. Pretoria: LAPA, 2013 [9780799358179 (hb)]
Op die plaas. Pretoria: LAPA, 2013 [9780799359053 (hb)]
In die woud. Pretoria: LAPA, 2013 [9780799359046 (hb)]
Kilbride, Sarah: Prinses Nina en die seeponie. Pretoria: LAPA, 2013 [9780799359039 (sb)]
Baba biep! biep!. Pretoria: LAPA, 2013 [9780799351354 (hb)]
Baba koekeloer!. Pretoria: LAPA, 2013 [9780799351357 (hb)]
Baba mê mê!. Pretoria: LAPA, 2013 [9780799351330 (hb)]
Opwip koekeloer! Speeltyd. Pretoria: LAPA, 2013 [9780799351156 (hb)]
Opwip koekeloer! Plaas. Pretoria: LAPA, 2013 [97807993-114- (hb)]
Klikketie-klak Katjie. Pretoria: LAPA, 2014 [97800799340105 (hb)]
Klikketie-klak Hasie. Pretoria: LAPA, 2014 [9780799340099 (hb)]
Klikketie-klak Kalfie. Pretoria: LAPA, 2014 [9780799340075 (hb)]
Klikketie-klak Eendjie. Pretoria: LAPA, 2014 [9780799340082 (hb)]
Alle diere welkom!. Pretoria: LAPA, 2014 [9780799366495 (sb)]
Snuf in die neus. Pretoria: LAPA, 2014 [9780799366518 (sb)]
’n Groot verrassing. Pretoria: LAPA, 2014 [9780799366501 (sb)]
Hubery, Julia: Hoera, Beertjie!. Pretoria: LAPA, 2014 [9780799367102 (sb)]
Jarman, Julia: Ons bons op die bed. Pretoria: LAPA, 2014 [9780799366396 (sb)]
Reeve, Philip: Wouter en die eienaardige eilandavontuur. Pretoria: LAPA, 2014 [9780799367096 (sb)]
Slaaptydstories. Pretoria: LAPA, 2015 [9780799374117 (hb)]
Speeltydstories. Pretoria: LAPA, 2015 [9780799374124 (hb)]
Wilde, woeste woud. Pretoria: LAPA, 2015 [9780799372694 (hb)]
Prettige plaas. Pretoria. LAPA, 2015 [9780799372700 (hb)]
Raserige voertuie. Pretoria: LAPA, 2015 [9780799372724 (hb)]
Ou oom Klasie het ’n plaas. Pretoria: LAPA, 2015 [9780799372731 (hb)]
Die wiele van die bus. Pretoria: LAPA, 2015 [9780799372748 (hb)]
Raserige diere. Pretoria: LAPA, 2015 [9780799372717 (hb)]
Kop, skouers, knie en toon. Pretoria: LAPA, 2015 [9780799376210 (hb)]
Skitter, skitter, kleine ster. Pretoria: LAPA, 2015 [9780799376241 (hb)]
Voel jy vrolik?. Pretoria: LAPA, 2015 [9780799376227 (hb)]
Tikketie, takketie, tok. Pretoria: LAPA, 2015 [9780799376234 (hb)]
Clark, Emma Chichester: Daar's ’n beer in my boek. Pretoria: LAPA, 2015 [978079937607 (sb)]
Daly, Niki: Werner en die Wildewragtigs. Aucklandpark: Jacana, 2015 [9781431423064 (sb)]
Freedman, Claire: Die avonture van Superseun. Pretoria: LAPA, 2015 [9780799367119 (sb)]
Longstaff, Abie. Die perfekte werk vir Pappa. Pretoria: LAPA, 2015 [9780799367126 (sb)]
Dokter De Goede en die hipno-zirtser. Pretoria: LAPA, 2015 [9780799366600 (sb)]
Nag van die vlieënde piering. Pretoria: LAPA, 2015 [9780799366594 (sb)]
Mooi so, Toffie!. Pretoria: LAPA, 2015 [9780799366907 (sb)]
Kom hier, Karnallie!. Pretoria: LAPA, 2015 [9780799366891 (sb)]
Smith, Alex T: Grietjie en die baie honger leeu. Pretoria: LAPA, 2015 [9780799376050 (sb)]
Strathie, Chae: Slaaptyd, klein muis. Pretoria: LAPA, 2015 [9780799367133 (sb)]
Edwards, Gareth: Moenie ’n T-rex vir ete nooi nie. Pretoria: LAPA, 2016 [9780799379051 (sb)]
Jones, Gareth P: Die Dino's hou ’n partyjie!. Pretoria: LAPA, 2016 [9780799378962 (hb)]
Longstaff, Abie: Die Mammawinkel. Pretoria: LAPA, 2016 [9780799377286 (sb)]
McIntyre, Sarah: Die avonture van Superseun. Pretoria: LAPA, 2016 [9780799375572 (sb)]
Prasadam-Halls, Smriti: Ek sal jou styf vashou. Pretoria: LAPA, 2016 [9780799377293 (hb)]
Stubbs, Lisa: Annabel en Beer. Pretoria: LAPA, 2016 [9780799377170 (sb)]
(Vir ’n volledige lys van vertalings deur Jaco Jacobs kan LAPA Uitgewers of die outeur self gekontak word.)
Jaco Jacobs as samesteller
Toulopers. Pretoria: LAPA, 2011
Verlief. Pretoria: LAPA, 2012
Sterkykers: gedigte vir tieners. Pretoria: LAPA, 2016
Artikels oor en deur Jaco Jacobs beskikbaar op die internet
Britz, Elretha: Jaco Jacobs behaal sonderlinge prestasie
Bruwer, R: Skrywer gee raad
Fouché, Lani: Jaco Jacobs
Jaco Jacobs besoek laerskole
Waar was jy? [gedig]
10 boeke wat jou kind sal laat skaterlag
Jacobs se boek met l-a-a-a-ng titel vir nog ’n prys benoem
Meyer, Naomi: Tien vrae: Jaco Jacobs oor die Professor Fungus-reeks
Oorsese boekwurms gaan ook nou een van Jaco Jacobs se boeke kan lees
Oosthuizen, Jeretha: Internasionale eer vir skrywer Jaco Jacobs
Salzwedel, Zoë: Onderhoud met Jaco Jacobs
Truter, Suzette: Vyf vrae aan Jaco Jacobs
Vrye teuels om verspot te wees